text: Racerkører klarer sig godt i Europamesterskab
  03 april 2017 kl. 08.05
  Kevin Rossel fra Vejle drømmer om at køre Le Mans i 2019. Og nu er han et skridt tættere på drømmen, efter en flot indledende placering i EM.
  Kevin Rossel fra Vejle kører Porche. Og i weekenden kørte han så godt, at han blev nummer 2 ved det andet af to indledende racerløb i Europamesterskabsserien GT4.
  Han kører i en Porshe for det tyske hold ProSport, og han er rigtig godt tilfreds med det fine resultat.
  - Der er ingen tvivl om, at hvis jeg klarer mig godt i den her serie, så åbner det en masse døre, fortæller Kevin Rossel til TV SYD.
  Og det er der brug for, hvis hans drøm skal blive til virkelighed. 
  - Drømmen er at gøre det her til en levevej, og mit mål er at køre med i Le Mans i 2019, siger Kevin Rossel.
  Med den fine placering er han et skridt tættere på begge dele. Og humøret er rigtigt godt ovenpå den fine placering.
  - Det er rigtigt stort det her. Det er mit første GT4-løb, og i det ene ræs blev vi nummer 7, og i det andet ræs blev vi nummer 2 ud af 33 biler, så det er over al forventning, siger Kevin Rossel til TV SYD.
  
  